b'\n_START_ARTICLE_\nWeald\n_START_PARAGRAPH_\nWeald er et omr\xc3\xa5de i det s\xc3\xb8rlige England, i grevskapene Kent, East Sussex og West Sussex. Det gammelengelske ordet weald betydde opprinnelig \xc2\xabtett skog\xc2\xbb, fra en indoeuropeisk rot som betydde \xc2\xabskog\xc2\xbb eller \xc2\xabvill\xc2\xbb._NEWLINE_Omr\xc3\xa5det har et areal p\xc3\xa5 omkring 1300 km\xc2\xb2, og er erkl\xc3\xa6rt som et omr\xc3\xa5de med enest\xc3\xa5ende vakker natur. Blant byer i Weald er Tunbridge Wells, Tonbridge, Crawley og Sevenoaks._NEWLINE_Weald var et sentrum for jernindustri fra romersk tid fram til det siste jernverket ble stengt i 1820. Sv\xc3\xa6rt mye av skogen ble hugget i middelalderen, b\xc3\xa5de til skipsbygging og til brensel for jernindustrien og tekstilindustrien. Ettersom ingen av disse n\xc3\xa6ringsveiene lenger bruker tre har skogen i mer enn hundre \xc3\xa5r f\xc3\xa5tt vokse til, og Weald er n\xc3\xa5 et av de mest skogrike omr\xc3\xa5der i England._NEWLINE_Andre omr\xc3\xa5der som har weald i navnet er North Weald Bassett i Essex og Harrow Weald i det nordvestlige London.\n_START_SECTION_\nEtymologi\n_START_PARAGRAPH_\nNavnet \xc2\xabWeald\xc2\xbb er avledet fra angelsaksiske weald i betydningen \xc2\xabskog\xc2\xbb (spr\xc3\xa5klig beslektet med tyske wald, men ikke beslektet med engelske \xc2\xabwood\xc2\xbb (tre) som har en annen opprinnelse). Weald kommer fra en germansk rotord med samme mening, og er til sist avledet fra indoeuropeisk. Weald er en s\xc3\xa6rlig vestsaksisk form; wold er anglisk utgave ordet. Mellomengelsk utgave av ordet er w\xc4\x93ld og den moderne stavingen er en gjeninnf\xc3\xb8ring av den angelsaksiske formen innf\xc3\xb8rt av William Lambarde i hans bok A Perambulation of Kent fra 1576._NEWLINE_I den angelsaksiske perioden het omr\xc3\xa5det Andredes weald i betydningen \xc2\xabAndreds skog\xc2\xbb, personnavnet avledet fra Anderida, et romersk navn fra dagens Pevensey. Omr\xc3\xa5det er ogs\xc3\xa5 referert til i angelsaksiske tekster som Andredesleage hvor det andre leddet, leage, er et annet angelsaksiske ord for \xc2\xabskogsland\xc2\xbb, representert av det moderne leigh._NEWLINE_Adjektivet for \xc2\xabWeald\xc2\xbb er \xc2\xabWealden\xc2\xbb.'